മെഡിക്കല്കോളജ് ആശുപത്രി കാഷ്വാലിറ്റിക്ക് സമീപത്തെ പാര്ക്കിംഗ് ദുരിതമാകുന്നു മെഡിക്കല് കോളജ്: മെഡിക്കല്കോളജ് ആശുപത്രി കാഷ്വാലിറ്റിക്ക് സമീപത്തെ റോഡിനു നടുവിലുള്ള ഡിവൈഡര് വാഹന യാത്രക്കാര്ക്കും വഴിയാത്രക്കാര്ക്കും ദുരിതമാകുന്നതായി പരാതി. ഡിവൈഡര് നീക്കം ചെയ്യണമെന്ന ആവശ്യ അധികൃതര് കേട്ടഭാവം കാണിക്കുന്നില്ലെന്ന് നാട്ടുകാര് പറയുന്നു. കാഷ്വാലിറ്റിക്ക് മുന്പിലുള്ള ഡിവൈഡറുകള് കാരണം ആംബുലന്സുകള് ഗതാഗതക്കുരുക്കില് പെടുന്നത് നിത്യസംഭവമാണ്. അത്യാസന്ന നിലയിലുള്ള രോഗികളെയും കൊണ്ടുവരുന്ന ആംബുലന്സുകള് റിവേഴ്സ് എടുത്താണ് കാഷ്വാലിറ്റിക്ക് ഉള്ളിലേക്ക് കയറ്റുന്നത്. റോഡിന്റെ വശങ്ങളില് ഇരുചക്ര വാഹനങ്ങള് പാര്ക്ക് ചെയ്യുന്നതാണ് ഗതാഗതക്കുരുക്കിന് മറ്റൊരു കാരണം. വാഹനങ്ങളുടെ ഇത്തരം പാര്ക്കിംഗ് ഇല്ലാതാക്കാനുള്ള നടപടിയും അധികൃതര് സ്വീകരിച്ചിട്ടില്ല. രാപ്പകല് വ്യത്യാസമില്ലാതെ നൂറുകണക്കിന് വാഹനങ്ങള് കടന്നുപോകുന്ന കാഷ്വാലിറ്റി റോഡിന് സമീപത്തെ ഡിവൈഡറുകള് നീക്കണമെന്നുള്ളത് ഇവിടത്തെ ജീവനക്കാരുടെയും ആവശ്യമാണ്. കാഷ്വാലിറ്റിയില് നിന്നും റോഡിലേക്ക് പ്രവേശിക്കുന്ന ഭാഗത്തെ ഡിവൈഡറെങ്കിലും നീക്കം ചെയ്യണമെന്ന ആവശ്യം ശക്തമാണ്.